ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Η φορολογία των ενεργειακών προϊόντων και της ηλεκτρικής ενέργειας στην Ένωση διέπεται από την οδηγία 2003/96/ΕΚ του Συμβουλίου[1] (εφεξής «οδηγία για τη φορολογία της ενέργειας» ή «οδηγία»).

Σύμφωνα με το άρθρο 19 παράγραφος 1 της οδηγίας, εκτός από τις διατάξεις που προβλέπονται ειδικότερα στα άρθρα 5, 15 και 17, το Συμβούλιο μπορεί, αποφασίζοντας ομόφωνα μετά από πρόταση της Επιτροπής, να επιτρέπει σε κράτη μέλη να θεσπίσουν περαιτέρω απαλλαγές ή μειώσεις του επιπέδου φορολογίας για λόγους ειδικής πολιτικής.

Στόχος της παρούσας πρότασης είναι να επιτραπεί στη Σουηδία να εφαρμόσει, εντός των καθοριζόμενων ορίων, μειωμένο συντελεστή ειδικού φόρου κατανάλωσης στην ηλεκτρική ενέργεια που καταναλώνεται από τα νοικοκυριά και τις επιχειρήσεις του τομέα των υπηρεσιών σε ορισμένες περιοχές στη Βόρεια Σουηδία. Στόχος αυτού του μέτρου είναι να αντισταθμίσει τις υψηλότερες δαπάνες για τη θέρμανση στις εν λόγω περιοχές που οφείλονται στις ειδικές κλιματικές συνθήκες της περιοχής.

Το αίτημα και το γενικό πλαίσιο

Το άρθρο 19 παράγραφος 1 της οδηγίας προβλέπει ότι το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις για λόγους ειδικής πολιτικής.

Η απόφαση του Συμβουλίου 2005/231/Ε[2] όπως τροποποιήθηκε με την απόφαση του Συμβουλίου 2006/503/ΕΚ[3] επιτρέπει στη Σουηδία να εφαρμόσει μειωμένο φορολογικό συντελεστή στην ηλεκτρική ενέργεια που καταναλώνουν τα νοικοκυριά και οι επιχειρήσεις του τομέα των υπηρεσιών που ευρίσκονται σε ορισμένους δήμους που απαριθμούνται στο παράρτημα της απόφασης. Η μείωση του φόρου πρέπει να είναι να είναι ανάλογη με το έκτακτο κόστος θέρμανσης λόγω της βόρειας θέσης των περιοχών αυτών, σε σύγκριση με τις υπόλοιπες περιοχές της Σουηδίας και ο μειωμένος συντελεστής πρέπει να συμφωνεί με τις απαιτήσεις της οδηγίας 2003/96/ΕΚ, και ιδίως τους μειωμένους συντελεστές που καθορίζονται στο άρθρο 10 αυτής της οδηγίας. Η άδεια αυτή λήγει στις 31 Δεκεμβρίου 2011.

Με επιστολή της 8ης Ιουνίου 2011, σύμφωνα με το άρθρο 19 της οδηγίας, οι σουηδικές αρχές ενημέρωσαν την Επιτροπή ότι προτίθενται να συνεχίσουν να εφαρμόζουν αυτόν τον μειωμένο φορολογικό συντελεστή. Η μείωση δεν υπερβαίνει 96 SEK/MWh, ή 10,40 ευρώ[4]. Η Σουηδία έχει ζητήσει να επιτραπεί η μείωση για διάστημα έξι ετών, δηλαδή έως τις 31 Δεκεμβρίου 2017, το οποίο αποτελεί το μέγιστο χρονικό διάστημα που αναφέρεται στο άρθρο 19 παράγραφος 2 της οδηγίας.

Η Σουηδία αιτιολογεί το μέτρο παραπέμποντας σε στόχους περιβαλλοντικής πολιτικής, καθώς και σε στόχους περιφερειακής πολιτικής και πολιτικής συνοχής. Η Σουηδία υπογραμμίζει το γεγονός ότι οι εθνικοί φορολογικοί συντελεστές επί της ηλεκτρικής ενέργειας υπερβαίνουν σημαντικά τα ελάχιστα επίπεδα φορολογίας που προβλέπονται στην οδηγία 2003/96/ΕΚ και ότι, συνεπώς, ισχυρότερα κίνητρα για την ενεργειακή απόδοση θεσπίζονται μέσω του φορολογικού συστήματος σε εθνικό επίπεδο σε σύγκριση με τους συντελεστές που επιβάλλονται από τα ελάχιστα επίπεδα της ΕΕ. Ωστόσο, οι σουηδικές αρχές είναι της γνώμης ότι το προαναφερόμενο υψηλό γενικό επίπεδο της φορολογίας μπορεί να εξακολουθήσει να εφαρμόζεται μόνο εάν παρασχεθεί στις βόρειες περιοχές, οι οποίες περιέρχονται σε ανταγωνιστικά μειονεκτική θέση λόγω των κλιματικών συνθηκών, μείωση του φόρου. Την ίδια στιγμή, το μέτρο θα μετριάσει τις διαφορές στο κόστος της θέρμανσης μεταξύ των διαφόρων τμημάτων της χώρας συμβάλλοντας έτσι στην επίτευξη των στόχων της περιφερειακής και της πολιτικής συνοχής της ΕΕ.

Όσον αφορά τη φύση του μειονεκτήματος που προκαλείται από τις κλιματικές διαφορές, οι σουηδικές αρχές επανέλαβαν τη δήλωση που είχαν κάνει απαντώντας σε προηγούμενα διαβήματα, ότι το κόστος θέρμανσης είναι, κατά μέσο όρο, κατά 25% υψηλότερο στις βόρειες περιοχές, εφόσον η περίοδος θέρμανσης στις βόρειες περιοχές αυτές είναι μεγαλύτερη.

Η απώλεια εσόδων που θα προκύψει από τη μείωση σε 96 SEK/MWh εκτιμάται ότι θα ανέλθει σε 910 εκατομμύρια SEK ετησίως, ή σε 99 εκατομμύρια ευρώ.

- Λειτουργία του μέτρου

Το μέτρο χορηγείται υπό μορφή μειωμένου φορολογικού συντελεστή. Ο μειωμένος αυτός συντελεστής εφαρμόζεται άμεσα κατά την είσπραξη του φόρου.

- Πεδίο εφαρμογής

Όπως έχουν δηλώσει οι σουηδικές αρχές, η γεωγραφική διαφοροποίηση καθιερώθηκε με βάση αντικειμενικά δεδομένα σχετικά με τις μέσες θερμοκρασίες. Σε αυτή τη βάση, ο μειωμένος φόρος εφαρμόζεται σε όλους τους δήμους του στις επαρχίες Norrbotten, Västerbotten and Jämtland και στους δήμους Sollefteå, Ånge, Örnsköldsvik, Ljusdal, Malung, Mora, Orsa, Älvdalen και Torsby. Το μέτρο περιορίζεται σε νοικοκυριά και επιχειρήσεις του τομέα των υπηρεσιών, δεδομένου ότι μόνο αυτές οι ομάδες πληρώνουν τον πλήρη ενεργειακό φόρο στην ηλεκτρική ενέργεια. Καθώς, από την άλλη πλευρά, η ηλεκτρική ενέργεια που καταναλώνεται από τη μεταποιητική βιομηχανία φορολογείται σε κάθε περίπτωση με χαμηλότερο συντελεστή, το εν λόγω μέτρο δεν επηρεάζει επιχειρήσεις από το συγκεκριμένο κλάδο.

Σύμφωνα με τις σουηδικές αρχές, το μέτρο παρέχει στους δικαιούχους στις βόρειες περιοχές της χώρας τους ίδιους όρους με εκείνους που ισχύουν για τις ίδιες ομάδες καταναλωτών στη νότια Σουηδία.

- Επιχειρήματα των σουηδικών αρχών σχετικά με τον αντίκτυπο του μέτρου στην εσωτερική αγορά

Οι σουηδικές αρχές δεν νομίζουν ότι το μέτρο θα επηρεάσει την εύρυθμη λειτουργία της εσωτερικής αγοράς. Θεωρούν ότι, μολονότι το μέτρο ενδέχεται να έχει επιπτώσεις στις συναλλαγές μεταξύ των κρατών μελών μειώνοντας το κόστος για τις επιχειρήσεις του τομέα των υπηρεσιών στο βόρειο τμήμα της Σουηδίας, το αποτέλεσμα αυτό θα είναι περιορισμένο, δεδομένου ότι οι περισσότερες επιχειρήσεις στον τομέα των υπηρεσιών αναπτύσσουν συνήθως τις δραστηριότητές τους μέσα σε μια περιορισμένη γεωγραφική περιοχή.

- Υφιστάμενες διατάξεις στον τομέα που καλύπτει η πρόταση

Οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας.

Αξιολόγηση του μέτρου σύμφωνα με το άρθρο 19 της οδηγίας 2003/96/ΕΚ

- Λόγοι ειδικής πολιτικής

Το άρθρο 19 παράγραφος 1 πρώτο εδάφιο της οδηγίας ορίζει τα ακόλουθα:

«Εκτός από τις διατάξεις που περιλαμβάνονται στα προηγούμενα άρθρα και ειδικότερα στα άρθρα 5, 15 και 17, το Συμβούλιο αποφασίζοντας ομόφωνα μετά από πρόταση της Επιτροπής μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις για λόγους ειδικής πολιτικής.»

Το μέτρο που προβλέπεται από τη Σουηδία συνίσταται στη μείωση του ειδικού φόρου κατανάλωσης στην ηλεκτρική ενέργεια που καταναλώνεται από τα νοικοκυριά και τις επιχειρήσεις του τομέα των υπηρεσιών στο βόρειο τμήμα της Σουηδίας. Οι σουηδικές αρχές υπογραμμίζουν τους δύο στόχους του μέτρου. Πρώτον, υποστηρίζουν ότι ο μειωμένος φορολογικός συντελεστής έχει έμμεση θετική επίδραση στο περιβάλλον, επιτρέποντας την εφαρμογή υψηλότερου συνολικού φορολογικού συντελεστή από ό,τι θα ήταν ειδάλλως δυνατόν. Αναφορικά με το σημείο αυτό, η Επιτροπή επισημαίνει ότι οι ίδιες οι απαιτήσεις της περιβαλλοντικής προστασίας αποτελούν ήδη αναπόσπαστο μέρος της οδηγίας 2003/96/ΕΚ[5] και δεν είναι επομένως δυνατόν να υπαχθούν καθαυτές στους λόγους ειδικής πολιτικής. Ωστόσο, η οδηγία δεν παρέχει εν γένει τη δυνατότητα αντιμετώπισης των ειδικών αναγκών περιοχών με απόλυτα ιδιάζουσες κλιματικές συνθήκες. Υπό τις συνθήκες αυτές, ο στόχος της συμβολής στη διατήρηση ενός σχετικά υψηλού επιπέδου φορολογίας, αποφεύγοντας, μέσω της επιβολής μειωμένου συντελεστή, την υπό διαφορετικές συνθήκες υπερβολική επιβάρυνση στις περιοχές που υπόκεινται στις συνθήκες αυτές, μπορεί συνεπώς να θεωρηθεί ότι συνιστά λόγο ειδικής πολιτικής.

Δεύτερον, οι σουηδικές αρχές υποστηρίζουν ότι η μείωση προσεγγίζει το συνολικό κόστος της θέρμανσης για τους καταναλωτές στο βόρειο τμήμα της Σουηδίας με τις δαπάνες που επιβαρύνουν τους καταναλωτές σε άλλες περιοχές της χώρας και, επομένως, επιδιώκουν στόχους περιφερειακής πολιτικής και πολιτικής συνοχής.

Με βάση το ίδιο σκεπτικό, επίσης, η αιτούμενη άδεια μπορεί να θεωρηθεί ότι στηρίζεται σε λόγους ειδικής πολιτικής.

- Συνέπεια με τις λοιπές πολιτικές και στόχους της Ένωσης

Ο γενικός συντελεστής φορολογίας στην ηλεκτρική ενέργεια που εφαρμόζεται για τα νοικοκυριά και τις επιχειρήσεις του τομέα των υπηρεσιών στη Σουηδία ανέρχεται σε SEK 283 ή σε 30,70 ευρώ ανά MWh, σε σύγκριση με ελάχιστο συντελεστή στην ΕΕ 1 ευρώ ανά MWh για μη επιχειρηματική χρήση[6]. Με την προτεινόμενη μείωση, ο εφαρμοστέος συντελεστής στο βόρειο τμήμα της Σουηδίας ισούται με τουλάχιστον 187 SEK ανά MWh ή με 20,29 ευρώ ανά MWh. Δεδομένου ότι τα επίπεδα φορολογίας της ηλεκτρικής ενέργειας είναι σαφώς ανώτερα από τον ελάχιστο συντελεστή τόσο στο βόρειο τμήμα της Σουηδίας, όσο και στις υπόλοιπες περιοχές της χώρας, είναι εύλογο να υποθέσουμε ότι η εν λόγω μείωση του φόρου συμβάλλει όντως έμμεσα στην επίτευξη ενός υψηλότερου συνολικού επιπέδου προστασίας του περιβάλλοντος με τον τρόπο που περιγράφεται από τις σουηδικές αρχές.

Στο πλαίσιο αυτό, στόχος του μέτρου είναι να αντισταθμίσει εν μέρει το υψηλότερο κόστος της θέρμανσης στις περιοχές στις οποίες εφαρμόζεται ο μειωμένος φορολογικός συντελεστής. Σύμφωνα με τις σουηδικές αρχές, οι κλιματικές συνθήκες στις περιοχές αυτές έχουν ως αποτέλεσμα η κατανάλωση ηλεκτρικής ενέργειας να είναι, κατά μέσο όρο, κατά περίπου 25% υψηλότερη από ό, τι στην υπόλοιπη χώρα, κυρίως λόγω της μεγαλύτερης περιόδου θέρμανσης.

Αναφορικά με το θέμα αυτό, η Επιτροπή παρατηρεί ότι με βάση τις πρόσφατες τιμές ηλεκτρικής ενέργειας στη Σουηδία η μείωση των τιμών, που συνεπάγεται το προτεινόμενο μέτρο θα ήταν αισθητά μικρότερη από 25% για όλες τις σχετικές ομάδες καταναλωτών. Με βάση τα πιο πρόσφατα στοιχεία για τις τιμές που είναι διαθέσιμα από την Eurostat, η μείωση αυτή κυμαίνεται από 3,1% έως 6,8%, ανάλογα με το επίπεδο κατανάλωσης των ενδιαφερόμενων νοικοκυριών και επιχειρήσεων[7].

Το ποσό της απαλλαγής παραμένει ως εκ τούτου κατώτερο από το επιπλέον κόστος της θέρμανσης στις συγκεκριμένες περιοχές. Συνεπεία αυτού, τα φορολογικά κίνητρα για να χρησιμοποιείται αποδοτικότερα η ενέργεια διατηρούνται σε επίπεδα τουλάχιστον ίσα με εκείνα που επικρατούν στις υπόλοιπες περιοχές της Σουηδίας.

Μπορεί συνεπώς να συναχθεί το συμπέρασμα ότι το μέτρο είναι συμβατό με τις πολιτικές της Ένωσης στους τομείς της υγείας, του περιβάλλοντος, της ενέργειας και των μεταφορών.

Υπό τις συνθήκες που αναπτύχθηκαν προηγουμένως, το μέτρο φαίνεται επίσης αποδεκτό υπό το πρίσμα της εύρυθμης λειτουργίας της εσωτερικής αγοράς και με βάση την ανάγκη να εξασφαλίζονται συνθήκες θεμιτού ανταγωνισμού. Ιδίως λόγω του απομακρυσμένου χαρακτήρα των περιοχών στις οποίες εφαρμόζεται και του γεγονότος ότι περιορίζεται σε νοικοκυριά και επιχειρήσεις του τομέα των υπηρεσιών, δεν αναμένεται ότι θα οδηγήσει σε σημαντικές στρεβλώσεις του ανταγωνισμού ή σε μεταβολή στα ρεύματα των συναλλαγών μεταξύ των κρατών μελών . Τέλος, υπενθυμίζεται ότι η μείωση του φόρου για τις εν λόγω περιοχές έχει εξακολουθήσει να λειτουργεί εδώ και τριάντα χρόνια, χωρίς ωστόσο η πρακτική αυτή να έχει αποτελέσει αφορμή, στο βαθμό που γνωρίζει η Επιτροπή, για να ανακύψουν οποιαδήποτε προβλήματα σε συνδυασμό με την εύρυθμη λειτουργία της εσωτερικής αγοράς ή με άλλους στόχους της πολιτικής της ΕΕ.

- Περίοδος εφαρμογής του μέτρου και εξέλιξη του πλαισίου της ΕΕ για τη φορολόγηση της ενέργειας

Η Επιτροπή θεωρεί ότι η περίοδος εφαρμογής καθορίζεται στο ανώτατο όριο που επιτρέπεται από την οδηγία 2003/96/ΕΚ, δηλαδή σε έξι χρόνια. Η περίοδος αυτή φαίνεται ότι είναι και η ενδεδειγμένη, προκειμένου να παρέχεται βεβαιότητα σε ικανοποιητικό βαθμό στις επιχειρήσεις και τους καταναλωτές που αφορά.

Όσον αφορά τη μελλοντική ανάπτυξη του υφιστάμενου νομικού πλαισίου και, πιο συγκεκριμένα, την πρόταση αναθεώρησης της οδηγίας 2003/96/ΕΚ που υποβλήθηκε από την Επιτροπή στις 13 Απριλίου 2011 [COM (2011) 169], υπενθυμίζεται ότι η έγκριση της εν λόγω πρότασης δεν πρόκειται να οδηγήσει σε μεταβολή των υφιστάμενων κανόνων κατά τρόπο ώστε να επηρεάζεται η λειτουργία της άδειας που προτείνεται εν προκειμένω. Επομένως, δεν υπάρχει ανάγκη να προβλεφθούν συγκεκριμένες εγγυήσεις στο θέμα.

Κανόνες για τις κρατικές ενισχύσεις

Μετά τη μείωση που σχεδιάζεται από τις σουηδικές αρχές, ο φορολογικός συντελεστής για την ηλεκτρική ενέργεια στις συγκεκριμένες περιοχές θα εξακολουθήσει να συμμορφώνεται με το ελάχιστο επίπεδο φορολογίας που προβλέπεται σύμφωνα με το άρθρο 10 της οδηγίας 2003/96/ΕΚ. Εξάλλου, η έγκριση του Συμβουλίου θα ισχύσει από την 1η Ιανουαρίου 2012 έως τις 31 Δεκεμβρίου 2017 (άρα, για χρονικό διάστημα μικρότερο των 10 ετών). Το μέτρο εμπίπτει επομένως στο λεγόμενο γενικό κανονισμό απαλλαγής κατά κατηγορία (κανονισμός (ΕΚ) αριθ. 800/2008 της Επιτροπής)[8] και απαλλάσσεται κατά συνέπεια από την υποχρέωση προηγούμενης κοινοποίησης.

2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΑΞΙΟΛΟΓΗΣΗ ΕΠΙΠΤΩΣΕΩΝ

Διαβουλεύσεις με τα ενδιαφερόμενα μέρη

Η πρόταση αυτή βασίζεται σε αίτημα που υπέβαλε η Σουηδία και αφορά μόνο αυτό το κράτος μέλος.

Συγκέντρωση και χρήση εμπειρογνωμοσύνης

Δεν υπήρξε ανάγκη προσφυγής σε εξωτερικούς εμπειρογνώμονες.

Αξιολόγηση επιπτώσεων

Η παρούσα πρόταση αφορά τη χορήγηση αδείας σε μεμονωμένο κράτος μέλος, κατόπιν αιτήματός του.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Σκοπός της πρότασης είναι να επιτραπεί στη Σουηδία να παρεκκλίνει από τις γενικές διατάξεις της οδηγίας 2003/96/ΕΚ του Συμβουλίου και να εφαρμόσει, εντός των καθοριζόμενων ορίων, διαφοροποιημένα επίπεδα φορολογίας επί της ηλεκτρικής ενέργειας.

Νομική βάση

Το άρθρο 19 της οδηγίας 2003/96/ΕΚ του Συμβουλίου.

Αρχή της επικουρικότητας

Ο τομέας της έμμεσης φορολογίας που καλύπτεται από το άρθρο 113 της ΣΛΕΕ δεν υπάγεται καθαυτός στην αποκλειστική αρμοδιότητα της Ευρωπαϊκής Ένωσης, όπως αυτή ορίζεται στο άρθρο 3 της ΣΛΕΕ.

Εντούτοις, η άσκηση από τα κράτη μέλη των συντρεχουσών αρμοδιοτήτων στον συγκεκριμένο τομέα υπάγεται σε αυστηρές ρυθμίσεις και οριοθετείται σύμφωνα με την ισχύουσα ενωσιακή νομοθεσία. Σύμφωνα με το άρθρο 19 της οδηγίας 2003/96/ΕΚ, μόνο το Συμβούλιο έχει την εξουσία να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις κατά την έννοια της διατάξεως αυτής. Τα κράτη μέλη δεν δύνανται να υποκαταστήσουν το Συμβούλιο.

Η πρόταση τηρεί συνεπώς την αρχή της επικουρικότητας.

Αρχή της αναλογικότητας

Η πρόταση τηρεί την αρχή της αναλογικότητας. Η μείωση της φορολογίας δεν υπερβαίνει το επίπεδο που είναι αναγκαίο για την επίτευξη του συγκεκριμένου στόχου.

Επιλογή μέσων

Προτεινόμενο μέσο: Απόφαση του Συμβουλίου.

Το άρθρο 19 της οδηγίας 2003/96/ΕΚ προβλέπει μόνο αυτό το είδος μέτρου.

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Το μέτρο δεν συνεπάγεται καμία οικονομική και διοικητική επιβάρυνση για την ΕΕ. Συνεπώς, η πρόταση δεν έχει καμία επίπτωση στον προϋπολογισμό της Ένωσης.

2011/0403 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

που επιτρέπει στη Σουηδία να εφαρμόσει μειωμένα επίπεδα φορολογίας στην ηλεκτρική ενέργεια που καταναλώνουν νοικοκυριά και επιχειρήσεις του τομέα των υπηρεσιών που ευρίσκονται σε ορισμένες περιοχές στη Βόρεια Σουηδία σύμφωνα με το άρθρο 19 της οδηγίας 2003/96/ΕΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης,

Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας[9], και ιδίως το άρθρο 19 παράγραφος 1,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

1. Με την απόφαση 2005/231/ΕΚ του Συμβουλίου[10] όπως τροποποιήθηκε με την απόφαση 2006/503/ΕΚ του Συμβουλίου[11] επιτράπηκε στη Σουηδία να εφαρμόσει έως τις 31 Δεκεμβρίου2011 μειωμένο φορολογικό συντελεστή στην ηλεκτρική ενέργεια που καταναλώνουν ορισμένα νοικοκυριά και εταιρείες του τομέα των υπηρεσιών σύμφωνα με το άρθρο 19 της οδηγίας 2003/96/ΕΚ.

2. Με επιστολή της 8ης Ιουνίου 2011, η Σουηδία ζήτησε να της επιτραπεί να συνεχίσει να εφαρμόζει μειωμένο συντελεστή ειδικού φόρου κατανάλωσης στην ηλεκτρική ενέργεια που καταναλώνεται από τους ίδιους δικαιούχους, για χρονικό διάστημα έξι ακόμη ετών, δηλαδή έως τις 31 Δεκεμβρίου 2017. Η μείωση αυτή προβλέπεται να περιοριστεί σε 96 SEK ανά MWh.

3. Στις συγκεκριμένες περιοχές, το κόστος της θέρμανσης είναι κατά μέσο όρο κατά 25% υψηλότερες σε σχέση με την υπόλοιπη χώρα, λόγω της μεγαλύτερης περιόδου θέρμανσης. Η μείωση του κόστους της ηλεκτρικής ενέργειας για τα νοικοκυριά και τις επιχειρήσεις του τομέα των υπηρεσιών στις εν λόγω περιοχές μικραίνει ως εκ τούτου το χάσμα μεταξύ του συνολικού κόστους της θέρμανσης για τους καταναλωτές στο βόρειο τμήμα της Σουηδίας και του κόστους εκείνου με το οποίο επιβαρύνονται οι καταναλωτές στην υπόλοιπη χώρα. Το μέτρο συμβάλλει επομένως στην επίτευξη στόχων της περιφερειακής πολιτικής και της πολιτικής συνοχής. Το μέτρο επιτρέπει άλλωστε στη Σουηδία να εφαρμόσει ενιαίο φορολογικό συντελεστή στην ηλεκτρική ενέργεια που είναι υψηλότερος από ό, τι θα ήταν ειδάλλως δυνατόν και, συνεπώς, συμβάλλει έμμεσα στην επίτευξη των στόχων της περιβαλλοντικής πολιτικής.

4. Η φορολογική μείωση δεν θα πρέπει να είναι μεγαλύτερη από ό, τι είναι αναγκαίο για την αντιστάθμιση του πρόσθετου κόστους της θέρμανσης για τα νοικοκυριά και τις επιχειρήσεις του τομέα των υπηρεσιών στο βόρειο τμήμα της Σουηδίας.

5. Οι μειωμένοι συντελεστές της φορολογίας θα είναι ανώτεροι από τους ελάχιστους συντελεστές που προβλέπονται στο άρθρο 10 της οδηγίας 2003/96/ΕΚ.

6. Λόγω του απομακρυσμένου χαρακτήρα των περιοχών στις οποίες εφαρμόζεται, του γεγονότος ότι η μείωση δεν πρέπει να υπερβαίνει το επιπλέον κόστος θέρμανσης στο βόρειο τμήμα της Σουηδίας και του περιορισμού του μέτρου στα νοικοκυριά και τις επιχειρήσεις του τομέα των υπηρεσιών, το μέτρο δεν αναμένεται να οδηγήσει σε σημαντικές στρεβλώσεις του ανταγωνισμού ή σε μεταβολές στις εμπορικές συναλλαγές μεταξύ των κρατών μελών.

7. Κατά συνέπεια, το μέτρο αυτό είναι αποδεκτό υπό το πρίσμα της ορθής λειτουργίας της εσωτερικής αγοράς και της ανάγκης να διασφαλισθεί ο θεμιτός ανταγωνισμός και είναι συμβατό με τις πολιτικές της Ευρωπαϊκής Ένωσης για την υγεία, το περιβάλλον, την ενέργεια και τις μεταφορές.

8. Προκειμένου να παρασχεθεί στις επιχειρήσεις και τους καταναλωτές που αφορά βεβαιότητα σε ικανοποιητικό βαθμό, είναι σκόπιμο να επιτραπεί στη Σουηδία να εφαρμόσει μειωμένο φορολογικό συντελεστή στην ηλεκτρική ενέργεια για κατανάλωση στο βόρειο τμήμα της Σουηδίας έως τις 31 Δεκεμβρίου 2011.

9. Πρέπει να εξασφαλισθεί ότι η άδεια που χορηγήθηκε σύμφωνα με την απόφαση 2005/231/ΕΚ για τους ίδιους λόγους για την προηγούμενη περίοδο, συνεχίζει να εφαρμόζεται, χωρίς να δημιουργηθεί κενό μεταξύ της λήξης της ισχύος της απόφασης αυτής και της θέσης σε ισχύ της παρούσας απόφασης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

10. Η Σουηδία εξουσιοδοτείται βάσει της παρούσας απόφασης να εφαρμόσει μειωμένο φορολογικό συντελεστή στην ηλεκτρική ενέργεια που καταναλώνουν τα νοικοκυριά και οι επιχειρήσεις του τομέα των υπηρεσιών που ευρίσκονται στους δήμους οι οποίοι απαριθμούνται στο παράρτημα.Η μείωση από τον κανονικό εθνικό συντελεστή φορολογίας για την ηλεκτρική ενέργεια δεν μπορεί να είναι μεγαλύτερη από ό, τι είναι αναγκαίο για να αντισταθμίζεται το επιπλέον κόστος θέρμανσης το οποίο οφείλεται στη βόρεια γεωγραφική θέση, σε σύγκριση με τις υπόλοιπες περιοχές της Σουηδίας, και δεν επιτρέπεται να υπερβαίνει 96 SEK ανά MWh.

11. Οι μειωμένοι συντελεστές πρέπει να πληρούν τις απαιτήσεις της οδηγίας 2003/96/ΕΚ και ιδίως τους ελάχιστους συντελεστές που προβλέπονται στο άρθρο 10.

Άρθρο 2

Η παρούσα απόφαση εφαρμόζεται από την 1η Ιανουαρίου 2012 και λήγει στις 31 Δεκεμβρίου 2017.

Άρθρο 3

Η παρούσα απόφαση απευθύνεται στο Βασίλειο της Σουηδίας.

,

Για το Συμβούλιο

Ο Πρόεδρος

Παράρτημα

Περιοχές | Δήμοι |

Norrbottens län | Όλοι οι δήμοι |

Västerbottens län | Όλοι οι δήμοι |

Jämtlands län | Όλοι οι δήμοι |

Västernorrlands län | Sollefteå, Ånge, Örnsköldsvik, |

Gävleborgs län | Ljusdal, |

Dalarnas län | Malung, Mora, Orsa, Älvdalen |

Värmlands län | Torsby |

[1] Οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας, ΕΕ L 283 της 31.10.2003, σ. 51.

[2] ΕΕ L 72 της 18.3.2005, σ. 27.

[3] ΕΕ L 199 της 21.7.2006, σ. 19.

[4] Με βάση τη συναλλαγματική ισοτιμία την 1η Οκτωβρίου 2010 (9,2183 SEK = 1 ευρώ), βλ. άρθρο 13 παράγραφος 1 της οδηγίας 2003/96/ΕΚ.

[5] Βλ. ιδίως αιτιολογικές σκέψεις 6 και 7.

[6] Βάσει του άρθρου 11 παράγραφος 4 της οδηγίας 2003/96/ΕΚ, τα κράτη μέλη μπορούν να περιορίζουν το πεδίο εφαρμογής του μειωμένου επιπέδου φορολογίας για επιχειρηματική χρήση. Όπως αναφέρθηκε προηγουμένως, η Σουηδία εφαρμόζει στην ουσία τον φορολογικό συντελεστή για τη μη επιχειρηματική χρήση, τόσο στα νοικοκυριά, όσο και στις επιχειρήσεις του τομέα των υπηρεσιών.

[7] Πηγή: Στοιχεία της Eurostat όσον αφορά τις τιμές κατά το 2ο εξάμηνο του 2010. Τα στοιχεία αφορούν τη μη βιομηχανική χρήση των κατηγοριών DA (κατανάλωση κάτω των 1 000 kWh) έως DE (κατανάλωση άνω των 15 000 kWh).

[8] Κανονισμός (ΕΚ) αριθ. 800/2008 της Επιτροπής, της 6ης Αυγούστου 2008 , για την κήρυξη ορισμένων κατηγοριών ενισχύσεων ως συμβατών με την κοινή αγορά κατ' εφαρμογή των άρθρων 87 και 88 της Συνθήκης (Γενικός κανονισμός απαλλαγής κατά κατηγορία), ΕΕ L 214 της 9.8.2008 .

[9] ΕΕ L 283 της 31.10.2003, σ. 51.

[10] ΕΕ L 72 της 18.3.2005, σ. 27.

[11] ΕΕ L 199 της 21.7.2006, σ. 19.